“Daar is genoeg ambulanse,” sê departementArgieffoto Die departement van gesondheid in Gauteng het gesê bewerings dat daar nie genoeg ambulanse in die Wes-Rand-distriksmunisipaliteit is nie, word nie deur feite gestaaf nie. “Volgens die departement se voorlopige ondersoek is daar genoeg ambulanse om die gebied te bedien,” het Simon Zwane, woordvoerder vir die departement, gesê. Die DA het aangevoer dat daar slegs een ambulans in die munisipaliteit beskikbaar is, in plaas van die vereiste 11. Zwane sê egter daar is twee operasionele ambulanse in Mogale City en nog twee by Randfontein, sowat 15km daarvandaan. “Daar is nog twee ambulanse by Yusuf Dadoo-hospitaal, drie by Leratong en vier in Bekkersdal.” Hy sê hierdie hulpbronne is aan die munisipaliteit beskikbaar indien daar ŉ agterstand ontstaan. Jack Bloom, woordvoerder van die DA, het vroeër in ŉ verklaring gesê daar is nie genoegsame ambulanse in die Wes-Rand-distrik nie en dat die departement van gesondheid in Gauteng dringend ambulanse aan die gebied moet voorsien. Lees ook: Te min ambulanse in Wes-Rand